CELEX: 62014TN0644
Language: ro
Date: 2014-08-30 00:00:00
Title: Cauza T-644/14: Acțiune introdusă la 30 august 2014  – ADR Center/Comisia

3.11.2014   
            
            
               RO
            
            
               Jurnalul Oficial al Uniunii Europene
            
            
               C 388/21
            
         Acțiune introdusă la 30 august 2014 – ADR Center/Comisia
   (Cauza T-644/14)
   2014/C 388/25
   Limba de procedură: engleza
   
      Părțile
   
   
      Reclamantă: ADR Center Srl (Roma, Italia) (reprezentant: L. Tantalo, avocat)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea deciziei Comisiei, astfel cum este prezentată în scrisoarea sa din 27 iunie 2014, de a iniția o acțiune în recuperare împotriva ADR Center;
            
         
               —
            
            
               dispunerea plății imediate a sumei restante datorate ADR Center, în cuantum de 79  700,40 euro, conform facturii pro forma și notelor de credit din 13 noiembrie 2013;
            
         
               —
            
            
               dispunerea plății imediate de despăgubiri către ADR Center pentru prejudiciul adus reputației sale internaționale și pentru timpul alocat de personalul de conducere al acesteia în scopul apărării împotriva unei pretenții nefondate;
            
         
               —
            
            
               obligarea pârâtei și a eventualilor intervenienți la plata cheltuielilor de judecată efectuate de reclamantă în cadrul prezentei proceduri, într-un cuantum care urmează a fi stabilit în mod echitabil de Tribunal.
            
         
      Motivele și principalele argumente
   
   În susținerea acțiunii, reclamanta invocă patru motive.
   
               1.
            
            
               Primul motiv, întemeiat pe faptul că decizia atacată trebuie anulată pentru motivul că acțiunile de audit și ordinele ulterioare ale Comisiei se întemeiază pe un set de reguli care nu au făcut niciodată obiectul unui acord.
            
         
               2.
            
            
               Al doilea motiv, întemeiat pe faptul că decizia atacată trebuie anulată pentru motivul că Comisia a întârziat în mod nerezonabil publicarea rapoartelor finale de audit și a ordinelor de recuperare aferente.
            
         
               3.
            
            
               Al treilea motiv, întemeiat pe faptul că Comisia nu și-a îndeplinit sarcina probei, care îi revenea. În această privință, reclamanta susține că Comisia și-a întemeiat auditul financiar final și ordinele de recuperare pe constatări care nu au fost probate.
            
         
               4.
            
            
               Al patrulea motiv, întemeiat pe faptul că constatările în urma auditului Comisiei erau eronate. Reclamanta susține în această privință că constatările din cadrul auditului Comisiei sunt contestate pe baza unei serii de erori vădite, de procedură și de fond. Aceasta susține de asemenea că Comisia nu doar a omis să revizuiască ordinele pe care le adoptase, dar a și ignorat în mod flagrant toate problemele ridicate de ADR Center și nu a luat în considerare niciuna dintre acestea.